Uttast til vinstru Helge Michelsen við beiggjanum Vagn Erik í fanginum, síðani Moffat Anderson og Aage Michelsen. (Myndin tikin 1933/34) Úr myndasavninum hjá Gunhild systkinabarn pápa mín fann eg omanfyri áhugaverdu mynd. Á myndini frá vinstru sæst pápi mín Helge Michelsen við beiggjanum Vagn Erik í fanginum. Vagn var ein“ eftirnølari” føddur í 1927, tí meðan pápi okkara er føddur 1913 og beiggin Aage, sum vit síggja uttast til høgru, er føddur í 1911, so eru fjúrtan og sekstan ár millum Vagn Erik og beiggjarnar á myndini. Men á myndini er eisini maður, sum eitur Moffat Anderson, og hvør er so hesin maður? Tá eingin er at spyrja, skrivaði eg á Gamlar havnarmyndir, um onkur kennist við navnið, sum stendur skrivað aftanfyri á myndini. Og hjálpina fekk eg. Les meira… KÍF vinnur meðaldeildina í 1971. St. f. v: Sigvard Hansen, Regin av Steinum, Marius Johansen, Trygvi Samuelsen og Greittir Djurhuus. Húkandi f. v: Hans Jacob Pedersen, Kristjan Joensen, Rolvur Djurhuus og Jóhannes Johannesen. (Mynd Eyðstein Johannesen) Fekk niðanfyri mynd sendandi–ein ótrúliga stuttlig mynd at síggja aftur. KÍF hevur eitt av bestu mansliðum í landinum, og sambandi við góðu úrslitini seinnu árini, er gott høvi at finna fram júst myndina frá 1971, tá ið menninir hjá KÍF vunnu meðaldeildina hjá monnum, sum tá var besta liðið hjá felagnum. Nú hevur KÍF snotuliga høll og hevur allar møguleikar at menna hondbóltin, men so var ikki í 1971. Hondbóltur hevur djúpar røtur í Kollafirði. Les meira… Anna Brimnes er“ lykilin”, um Kyndil skal vinna meistaraheitið vikuskiftið komandi. Hon hevur ongantíð verið betri enn júst nú. Hon skeyt níggju mál mikukvøldið. (Mynd Álvur) Skal eg seta nøkur fá orð á FM-finaludystin millum Neistan og Kyndil mikukvøldið, so er stutt at siga: Kyndilskvinnur vildu meira vinna dystin, tær vóru meira uppsettar frá fyrsta bríksli, og kyndilskvinnur sýnast í miðal at vera í nógv betri venjing enn neistakvinnur. Tá so berandi kreftirnar á neistaliðnum Fríða, Bára og Marjun ikki standa mát sum áður, og Anna Brimnes og Turið Arge skjóta ávikavist níggju og átta mál, ja, so vinnur Kyndil uppibornan sigur. Haldi eisini, at Kyndilsliðið mikukvøldið var betri fyri taktiskt, so alt talar fyri, at kyndilskvinnur vikuskiftið komandi vinna sjeynda meistaraheitið í søgu felagsins. Les meira… Neistahópurin 24. septembur 1999. Aftast f. v: Páll Poulsen, venjari, Rani Slættanes, Regin Didriksen, Elmar Ósá, Finnur Hansson, Freddy Poulsen og Bjartur Brekkstein, liðleiðari. Miðraðið f. v: Áki Mørk, Kári Mortensen, Dánjal á Neystabø, Heini Hanusarson, Áki Olsen, Hans Laksá og Karl Oddmar Rasmussen. Fremst. f. v: Regin Petersen, Rasmus Rasmussen, Bogi Henriksen, Páll Nólsoy, Petur Magnusson, Finn Mørk og Helgi Justinussen. (Mynd Vagnur) Neistamenn hava vunnið FM-heitið átta ferðir, síðan landskappingin sá dagsins ljós í 1943. Kyndil hevur vunnið FM-heitið 30 ferðir, VÍF 21, Neistin 7, StíF 5, H71 2 og SÍF 1 ferðir. StÍF vann fyrstu trý FM-heitini í 1943, 1944 og 1945. Hjá neistamonnum skuldu ganga fyrst ganga 23 ár og síðani aftur 22 ár, til liðið fekk handað FM-steypið. Myndin omanfyri er av neistamonnum tikin í Gundadalshøllini 24. septembur 1999. Les meira… Húsini hjá Yviri við Strond vóru bygd í 1926. Myndin tikin í 1955. (Mynd Havnin–fólk og yrki) Fáur gevur sær far um, hví húsini hjá“ radioamatørum” Yviri við Strond er bygd júst har. Vit síggja høgar antennur við húsini, og koyrir tú framvið um kvøldarnar, standa nógvir bilar har. Radioamatørarnir og Føroya Ellisakfør halda til í húsnum, men tað hava felagsskapirnir ikki altíð gjørt. Tað var í 1926, at Johannes í Stórustovu legði sær fiskapláss og bygdi sær goymsluhús Yvir við Strond, har hann keypti klippfisk sum umboð fyri sponsku fyritøkuna Truebay Pardo. Virksemið gekk heilt væl í nógv ár, men so broyttust politisku viðurskiftini í Spania, og í 1936 brast á borgarakríggj. Um hetta mundið var Føroya Fiskaexport stovnað, sum førdi til, at fiskavirkið hjá Johannes í Stórustovu mátti steingja. Johannes (1874-1941) var eitt skifti saman við Christian Holm Jacobsen og Zacharias Heinesen í felagnum p/f Nabb, sum hevði fiskapláss uppi á Hálsi. Á myndini, sum er tikin í 1955, síggja vit eisini Bukkvald, har alt órudd og óhumska var tveitt á sjógv. Í bókini Havnin–fólk og yrki stendur at lesa, at fiskaplássið Yvir við Strond er einasta fiskapláss frá farnari tíð, sum er eftir í Havn. (Vagnur) 4. millum í 1938: Aftast f. v: Karin Wellejus, Margit Lava Hansen, Guðrun Djurhuus, Lisa Eystberg, Guðlaug Helmsdal og Solveig Lava Hansen. Aftara miðraðið f. v: Ásla Hansen, Esther Rein, Leivur Andresen, Aksel Juul, Evald Fuglø, Hans Hansen, Árni Olsen og Erik Juul. Fremra miðraðið frá vinstru: Minna Michelsen, Mary Wikkelsøe, Ingrid Joensen, Solveig Joensen, Poul Sørensen og Richard Long, lærari. Fremst frá vinstru: Bassi Haraldsen, Trygvi Árting, Petur Christiansen, Sverri Trónd Hansen, Petur F. Chrisistansen og William Sloan. (Myndin er úr myndagoymlsuni hjá Gunhild systkinabarn pápa mín) 23. januar 2014 legði eg út á heimasíðuna grein um tá 90 ára gomlu neista- og handilskvinnuna Solveig Dam, sum er dóttir Jóan Jakku og Poulinu Joensen, sum høvdu skóbúð í Vágsbotni. Jóan Jakku var av Viðareiði, og Poulina var úr Havn. í gjár var aftur í heiminum hjá Solveig í Blákollugøtu, sum er síðugøta til Villingardalsvegin. Nú vóru ørindini míni at fáa Solveig at seta nøvn á næmingarnar á mynd frá 1938 av 4. millumflokki í Realskúlanum í Havn. Floksmyndin hevur áður verið á Gamlar havnarmyndir, men ongantíð við øllum nøvnunum. Blíða og fyrikomandi eldri konan, sum fyllir 94 ár í næsta mánað, var sum altíð í góðum lag og var longu tilreiðar at siga mær øll nøvnini á myndini, tí hon eigur sjálv eintak av myndini. Les meira… Áhugaverd mynd úr Gundadali frá 1943. Vit síggja hondbóltsvøllin og tennisvøllin longri uppi. Søguliga hondbóltstilfar hevur altið havt mín áhuga, men enn havi eg enn gátu og harvið árstal á loysa. Fyrsti hondbóltsvøllur í Gundadali varð gjørdur í 1936 við siðuna av fótbóltsvøllinum. Havi tvær myndir frá 1943, har millum annað MB og Stjørnan kvinnur spæla. Eisini aðra mynd, sum er tikin niðan í Gundadal, har vit síggja hondbóltsvøllin og tennisvøllin longri upp. Men nær var so vøllurin gjørdur, sum vit spældu á í 60 árinum? Tá ið nýggja svimjihøllin var gjørd í 1982, mátti hesin vøllur lúta fyri stásiligu nýggju høllini. Les meira… Nógv er broytt í Hoydølum og sunnan fyri minkagarðin, síðani myndin var tikin. (Mynd Havnin–fólk og yrki) Sum smádrongur minnist eg væl minkagarðin í Hoydølum, tí Óli Kurt Hansen, sum vit kendu sum bakara og sjónleikara, búði við Landavegin og arbeiddi á minkagarðinum. Vit vóru fleiri ferðir upp í Hoydølum og vitjaðu Óla og sluppu at síggja nógvu minkarnar. Áhugavert at síggja, tá Óli fóðraði minkarnar, sum vóru grammir og larmaðu illa við serligu ljóði. Tað var p/f Bacalao, sum í 1960 bygdi minkagarðin í Hoydølum, og fóðrið kom frá flakavirkinum á Vesturubryggju. Fyrstu minkarnir 350 í tali komu sama árið. Tá talið var hægst, vóru 17000 minkar á garðinum. Minkarnir vóru dripnir í minkagarðinum, skinnini turkað á Bacalao og síðani seld til útflutnings. Í 1969 kom í sjúka á garðin, og minkarnir avlívaðir, og garðurin niðurlagdur. Ovara Hoydalar er vátt lendi, og tá áin fór upp um áarbakkarnar, kundi alt standa undir í vatni. So var tað søgan, sum fór út um landoddarnar, tá 500“ munkar” í stórum áarføri vóru druknaðir í Hoydølum. Tað vóru sjálvandi ikki 500 munkar, sum vóru druknaðir, men 500 minkar. Minnist eisini, tá Óli Kurt hevði stóran høsnagarð í Havnardali. (Vagnur) Skúðgonga uttanfyri hjá okkum í 2014. Tey samkyndu hava millum manna dygga undirtøku fyri sínum rættindum í samfelagnum. (Mynd Vagnur) Fyri trimum árum síðani hoyrdi eg ein av leiðarunum í LGBT í Føroyum siga, at tey samkyndu ikki ynsktu at blanda kirkjuna upp í kensluborna málið um tey samkyndu. Tey vildu bert hava møguleikan at giftast borgarliga og fáa somu rættindi sum vit onnur í samfelagnum. Um dagarnar hava vit hoyrt og sæð tey samkyndu vera brúkt sum kastibløka í politisku skipanini, har serliga partur av andstøðuni kemur við ákærum ímóti okkara løgmanni. Nú er kirkjan vorðin knútapunktið í málinum, sum tey samkyndu ikki ynsktu. Løgmaður er á beinari kós, tá hann sigur, at fólkakirkjan ger sjálv av, um tey signa tey samkyndu. Fyri meg og stóra meirilutan av føroyingum er málið um tey samkyndu bert eitt avgreiðslumál, og tað er at fáa avgreitt hetta mál einaferð med alla, so tey samkyndu og vit onnur fáa frið. Samkynd hava altíð verið í Føroyum, og tey skulu sjálvandi hava somu rættindi sum vit onnur. At hótta við, at kirkjan fer í tvíningar og samfelagið við, er tað reina møsn. Tá málið er endaliga avgreitt, er alt við tað sama bæði í fólkakirkjuni og úti í samfelagnum. So einfalt er tað. Vit minnast jú orrustuna á sinni um § 266 b. Fólk hava fyri langari í tíð síðani gloymt alt um hetta einaferð kensluborna mál. (Vagnur) Gundadalur fyrst í 60 árunum. (Mynd Fornminnissavnið) Omanfyri mynd er besta myndin av Gundadali, sum vit minnast, sum vóru ung í 60 árunum. Mangan hugsar tú, hvussu umstøðurnar hjá spælarum vóru tá samanborið við 2017. Á myndini síggja vit nærmast hondbóltsvøllin, sum Tórshavnar kommuna lat gera í 1945/1946. Vit spældu fyrstu árini á grúsi, men í sambandi við, at ÍSF fylti 25 ár 1964, varð vøllurin asfalteraður. Longri niðri við síðuna av fótbóltsvøllinum sæst annar hondbóltsvøllur, sum er fyrsti veruligi uttandura hondbóltsvøllur í Havn. Hondbóltsfelagið Neistin varð stovnað 21. mars 1931, og tá fóru neistaspælarar av Vaglinum niðan á fótbótsvøllin at spæla hondbólt. Nøkur ár seinni 1935/1936 varð hondbóltsvøllurin gjørdur, og hús bygt við vøllin. Les meira…